**Predtým ako darujete svoju krv**

**Pokiaľ ste sa rozhodli darovať krv, musíte spĺňať všeobecné základné kritériá:**

* Musíte mať vek od 18 do 60 rokov. Pokiaľ ste pravidelným darcom, môžete darovať krv až do svojich 65 rokov. Frekvencia darovania je pre mužov 3 mesiace a pre ženy 4 mesiace od posledného odberu.
* Musíte mať telesnú hmotnosť minimálne 50 kg.
* Nesmiete byť nosičom vírusu HIV (mať AIDS)
* Nemôžete byť po prekonaní hepatitídy (žltačky) typu B a C.
* Nemôžete trpieť na iné závažné a chronické ochorenia.

**Krv nedarujte v prípade (resp. trvalo nemôžete darovať krv):**

* Užívania drog vnútrožilovo či vnútrosvalovo teraz alebo v minulosti.
* Poskytovaní alebo prijímaní platených sexuálnych služieb.
* Pohlavného styku medzi mužmi.
* Promiskuitného spôsobu života s častým striedaním sexuálnych partnerov.
* Užívania anabolických steroidov, ktoré nie sú predpísané lekárom.
* Liečby poruchy zrážania krvi krvnými prípravkami.

**Darovanie krvi nie je spôsobom otestovania sa na nosičstvo krvou prenosných chorôb! Pamätajte na to ešte predtým, než sa rozhodnete stať sa darcom krvi.**

Pre ženy nie je vhodné ísť darovať krv počas menštruácie, resp. tesne pred ňou alebo po nej.

**Darca, ktorý podstúpil očkovanie proti ochoreniu COVID-19**, môže znovu darovať krv:

1. najskôr **14 dní po aplikácii každej očkovacej dávky mRNA vakcín** (Pfizer/BioNTech, Moderna) alebo **proteínových vakcín** (Novavax, Sanofi)

2. najskôr **28 dní po aplikácii každej očkovacej dávky vektorových vakcín** (Astra Zeneca, Johnson&Johnson, Sputnik V)*.*

*Po darovaní krvi je možné absolvovať očkovanie za 24 hodín, ak nie sú žiadne ťažkosti súvisiace s odberom krvi..*